Thomas Jensen (S), 2023-04-27:
Tak, formand.
Vi skal have ordnede forhold for lastvognschauffører, der kører på de danske veje, og hovedformålet med det her lovforslag er at undgå, at reglerne om arbejdsvilkår for og aflønning af udlånte chauffører efter godskørselsloven bliver omgået, når der gøres brug af udlejningskøretøjer, som er indregistreret i et andet medlemsland.
Der blev i foråret 2022 vedtaget en række ændringer i udlejningsdirektivet.
Ændringerne har primært til hensigt at udvide virksomhedernes adgang til at gøre brug af udlejede køretøjer til godstransport.
Den centrale ændring i direktivet er, at Danmark fremover skal tillade, at Danmarks egne transportvirksomheder kan benytte lejede køretøjer, som er indregistreret i en anden medlemsstat, til at udføre godstransport i Danmark.
Godskørselsloven regulerer godskørselsområdet og herunder regler og krav vedrørende tilladelse til at udføre godskørsel, og problemet er, at der i godskørselsloven hidtil ikke er været taget aktiv stilling til danske virksomheders brug af udenlandsk lejede køretøjer til godskørsel.
Ifølge den gældende lov er der kun et krav om tilladelse, når der udføres godstransport med dansk indregistrerede motorkøretøjer.
I lyset af direktivændringerne er det derfor nødvendigt at ændre den formulering.
Lovforslaget har derfor til formål at sikre gennemførelsen af direktivændringerne i godskørselsloven og sikre, at godstransport udført i Danmark med udlejningskøretøjer, som er indregistreret i et andet medlemsland, omfattes af godskørselsloven på lige vilkår med godstransport udført med dansk indregistrerede køretøjer.
Og idet udlejningsdirektivet ikke kun omfatter motorkøretøjer, men flere køretøjstyper, som anvendes til godstransport, præciserer det her lovforslag også, at transportministeren har en bemyndigelse til at fastsætte regler for såvel lastbiler som påhængsvogne, sættevogne og vogntog.
Når det handler om det her med udenlandske køretøjer på de danske veje, var noget af det, der sprang mig i øjnene, hele
spørgsmålet om, om den danske stat mister indtægter fra indregistrering af lastvogne, fordi vognmænd nu kan leje et køretøj indregistreret i et andet land.
Heldigvis ligger der på Skatteministeriets område værns- og sanktionsregler for motorområdet, nemlig det, der hedder 30-dagesreglen, og den foreskriver, at et køretøj skal registreres i Køretøjsregisteret, hvis brugeren råder over køretøjet på færdselslovens område i 30 dage eller mere.
Pligten til at anmelde køretøjet til registrering i Køretøjsregisteret påhviler brugeren af køretøjet.
Den næste skeptiske tanke, jeg havde omkring det her, var: Hvordan kontrollerer vi så det her?
Hvordan administrerer vi 30-dagesreglen og kontrollerer, om en lastvogn har kørt i Danmark mere end 30 dage?
Her har jeg fået oplyst, at det på Skatteministeriets område jo er Motorstyrelsen, der står for det her med at administrere og føre kontrol med registrerings- og afgiftsreglerne på motorområdet.
Og det er sådan, at politiet kan standse et køretøj for at kontrollere, om køretøjet er registreret i overensstemmelse med loven, og hvis politiet anmoder om det, skal føreren af et køretøj legitimere sig og oplyse, hvem der ejer køretøjet.
Hvis føreren undlader at efterkomme den anmodning, kan politiet inddrage nummerpladerne.
Motorstyrelsen kan også forlange, at ethvert køretøj skal indkaldes til et eftersyn, hvis det skønnes, at det er nødvendigt af afgiftsmæssige grunde, og efter de oplysninger, som jeg har fået, gennemfører Motorstyrelsen jævnligt i samarbejde med politiet kontroller af, om køretøjer overholder de danske regler om registrering og afgiftsbetaling.
Er det så helt forsætligt, at man ikke har betalt sin afgift på et køretøj efter 30 dage, kan det straffes med bøde eller ligefrem fængsel.
Jeg synes, det er godt, hvis vi løbende følger den her kontrol i udvalget, sådan at vi får at se, hvordan den her lovændring så også bliver kontrolleret derude, så vi ikke får en masse udenlandske køretøjer til at køre afgiftsfrit rundt på de danske veje.
Afsluttende vil jeg sige, at lovforslaget sikrer, at godskørselslovens anvendelsesområde udvides til også at omfatte udenlandske køretøjer lejet af danske brugere til brug i Danmark, og det synes jeg er et godt tiltag, som Socialdemokratiet selvfølgelig støtter.